**SELETUSKIRI**

**maaeluministri määruse „Põllumajandusministri 25. novembri 2014. a määruse nr 108 „Analüüsimise meetodid saasteainete sisalduse määramiseks loomses toidus” kehtetuks tunnistamineˮ eelnõu juurde**

**1. Sissejuhatus**

Maaeluministri määruse „Põllumajandusministri 25. novembri 2014. a määruse nr 108 „Analüüsimise meetodid saasteainete sisalduse määramiseks loomses toidus” kehtetuks tunnistamine” eelnõu on välja töötatud toiduseaduse § 513 lõike 2 alusel.

Eelnõu väljatöötamine on tingitud vajadusest tunnistada Euroopa Liidu (edaspidi *EL*) õigusega kooskõla tagamise ja õigusselguse huvides põllumajandusministri 25. novembri 2014. a määrus nr 108 „Analüüsimise meetodid saasteainete sisalduse määramiseks loomses toidus” (edaspidi *määrus nr 108*) kehtetuks seoses komisjoni rakendusmääruse (EL) 2021/808, milles käsitletakse toiduloomadel kasutatavate farmakoloogiliste toimeainete jääkide analüüsimise meetodeid ja tulemuste tõlgendamist ning proovivõtumeetodeid ning millega tunnistatakse kehtetuks otsused 2002/657/EÜ ja 98/179/EÜ (ELT L 180, 21.05.2021, lk 84–109, edaspidi *määrus (EL) 2021/808*) kohaldumisega. Määruse nr 108 koostamisel arvestati komisjoni otsust 2002/657/EÜ, millega rakendati Euroopa Liidu nõukogu direktiivi 96/23/EÜ analüüsimeetodite tulemuslikkuse ja tulemuste tõlgendamise osas ning mis tunnistati kehtetuks määrusega (EL) 2021/808.

Eelnõu ja seletuskirja valmistas ette Maaeluministeeriumi toiduohutuse osakonna nõunik Anneli Haugas (625 6234; anneli.haugas@agri.ee). Juriidilise ekspertiisi eelnõule tegi Maaeluministeeriumi õigusosakonna nõunik Diana Rammul (625 6259; diana.rammul@agri.ee) ja keeleliselt toimetas eelnõu sama osakonna peaspetsialist Leeni Kohal (625 6165; leeni.kohal@agri.ee).

**2. Eelnõu sisu ja võrdlev analüüs**

Eelnõu kohaselt tunnistatakse kehtetuks määrus nr 108, milles on kehtestatud nõuded analüüsimeetoditele saasteainete sisalduse määramiseks loomses toidus ning analüüsitulemuste hindamisele. Määruse nr 108 koostamisel arvestati komisjoni otsust 2002/657/EÜ, millega rakendati Euroopa Liidu nõukogu direktiivi 96/23/EÜ analüüsimeetodite tulemuslikkuse ja tulemuste tõlgendamise osas ning mis tunnistati kehtetuks määrusega (EL) 2021/808.

Määruses (EL) 2021/808 sätestatakse nõuded analüüsimeetoditele, mida kasutatakse proovivõtuks ja laborianalüüside tegemiseks seoses farmakoloogiliste toimeainete jääkide tuvastamisega elusates toiduloomades, nende kehaosades ja -vedelikes, väljaheidetes, kudedes, loomsetes saadustes, loomsetes kõrvalsaadustes, söödas ja vees. Samuti sätestatakse selles nõuded kõnealuste laborianalüüside tulemuste tõlgendamiseks. Muude saasteainete puhul lähtutakse Euroopa Parlamendi ja nõukogu määruse (EL) 2017/625 artikli 34 lõike 6 alusel kehtestatud komisjoni rakendusmäärusest. Arvestades, et EL-i õigusest tulenev põhimõte ei luba vahetult kohaldatavate õigusaktide sätteid korrata või neid riigisiseses õiguses ümber kirjutada, tuleb EL-i õigusega kooskõla tagamise ja õigusselguse huvides määrus nr 108 kehtetuks tunnistada.

**3. Eelnõu vastavus Euroopa Liidu õigusele**

Eelnõu on kooskõlas Euroopa Parlamendi ja nõukogu määrusega (EL) nr 2017/625 (ELT L 95, 07.04.2017, lk 1–142) ning komisjoni rakendusmäärusega (EL) 2021/808 (ELT L 180, 21.05.2021, lk 84–109).

**4. Määruse mõjud**

Määruse rakendamisega ei kaasne olulisi sotsiaalseid mõjusid, olulisi mõjusid loodus- ja elukeskkonnale, regionaalarengule, riigi julgeolekule, välissuhetele ega kohaliku omavalitsuse korraldusele.

Mõju valdkond:mõju majandusele.

Mõju sihtrühm: laborid

Mõju kirjeldus: määruses nr 108 on kehtestatud nõuded analüüsimeetoditele saasteainete sisalduse määramiseks loomses toidus ning analüüsitulemuste hindamisele. Määruse nr 108 koostamisel arvestati komisjoni otsust 2002/657/EÜ, millega rakendati Euroopa Liidu nõukogu direktiivi 96/23/EÜ analüüsimeetodite tulemuslikkuse ja tulemuste tõlgendamise osas ning mis tunnistati kehtetuks määrusega (EL) 2021/808. Edaspidi lähtutakse vahetult kohalduvatest Euroopa Liidu määrustest. Võib eeldada, et määruse nr 108 kehtetuks tunnistamine mõjutab laboreid vähesel määral: töö- ja juhendmaterjalid tuleb viia kooskõlla ELi määrustega.

Ebasoovitavate mõjude kaasnemise risk:ebasoovitavate mõjude kaasnemise risk on väike, kuna tegemist on muudatusega, mille puhul juhindutakse edaspidi riigisisese õiguse asemel vahetult kohalduvatest ELi määrustest.

Mõju olulisus: mõju on vähe oluline, kuna töö- ja juhendmaterjalide ajakohastamine on ühekordne tegevus.

Kuna määruses nr 108 tehtavatel muudatustel puudub oluline mõju, ei ole vaja koostada Vabariigi Valitsuse 22. detsembri 2011. a määruse nr 180 „Hea õigusloome ja normitehnika eeskiri” § 65 lõike 2 kohast mõjude analüüsi aruannet.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruses tehtavad muudatused ei too endaga kaasa otseseid lisategevusi ega -kulutusi riigieelarve vahenditest, samuti ei kaasne määruse rakendamisega tulusid riigieelarvesse.

Määruse rakendamisega ei kaasne kulusid ega tulusid kohalikele omavalitsustele.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse õigusaktide eelnõude infosüsteemi kaudu kooskõlastamiseks Majandus- ja Kommunikatsiooniministeeriumile ja Sotsiaalministeeriumile ning arvamuse avaldamiseks Põllumajandus- ja Toiduametile, Veterinaar- ja Toidulaboratooriumile ja Põllumajandusuuringute Keskusele.